XCVI.  S. Leonis IX bulla pro parthenone S. Laurentii in Alsatia.   (Anno 1054.) [Mabill.  Annal., ord. S. Bened. IV,  736.]
Author: Leo IX
Date:  [ f., Gerbergae]

LEO episcopus, servus servorum Dei, ecclesiae, in loco qui dicitur Hesse positae, in honore sanctae Dei Genitricis Mariae, et in memoria sanctorum Martini confessoris, et Laurentii levitae gloriosi et igne purgatorio assati martyris, dedicatae, et per eam Sebergae abbatissae nepti nostrae, et post eam successuris inibi Dei ancillis in perpetuum.

Martinus, hic pauper et modicus, quo coelum divites ingrediamur dulciter monet, ut sibi suisque amicabiliter serviamus. Assatus ut piscis, Laurentius, quemadmodum ipse dicit, suavem gloriam promeruit, ita et nos sibi suoque Domino nostro Jesu Christo vult per multos labores inservire, ut sic digni efficiamur operarii sua mercede. Hac unius leni mansuetudine, et alterius aspersa impulsione commoniti, quod solemus et debemus, etiam huic ecclesiae confirmationem nostri privilegii gratis concedimus pro sanctorum debita veneratione et parentum nostrorum, inibi in Christo quiescentium, memoriali ac praecordiali devotione. Tegit enim martyr patrueles nostros comites, Mathiridum et bonae memoriae Gerhardum, ejusque uxorem, devotam famulam Deo, Cunisam, et cordis nostri, dum vixit, dulce solamen, fratrem nostrum Hugonem. Et quia suus mitis confessor cujuscunque sanctorum sibi vindicavit corpora, non se elonget, eorum precibus exigentibus. vel alienet ab animarum apud Deum obtinenda venia, ut sub cujus protectione vixerunt, tuitione propitia per eum aeterna promereantur gaudia. Confirmamusque eidem loco illa quae nominati eidem, vel alii parentes nostri, contulerunt bona, et quaecunque concessit jam illuc vel in perpetuum concessura est quaelibet Deo fidelis persona. Et ut noverint omnes quantum honorem huic loco semper optaverimus, justis precibus domnae Mathildis et filii ejus Henrici, nostri quondam nepotis, altaria in ipsa ecclesia tria nos ipsi dedicavimus. Quod quia eminentius altiusque prae caeteris est constitutum, decrevimus etiam illud magnificentius speciali honore glorificandum, ut nemo ibi celebret missam, nisi archiepiscopus, vel episcopus ipsius dioecesis, vel idonei ipsius ecclesiae hebdomadarii. Si quis autem alia persona orationis vel alicujus negotii supervenerit causa, ad idem altare, ut missarum solemnia exsequatur, non praesumat accedere, nisi de abbatissae vel aliarum sanctimonialium consensu et licentia. Celebretur etiam dedicatio ab omnibus loci ejusdem incolis, VII Kal. Decembris. Ut autem probabile testimonium huic ecclesiae ab omnibus de bonis suis adhibeatur, nomina ipsorum honorum vel praediorum, quae modo libere habet, fideliter subscribi fecimus; haec autem sunt: In civitate Metensi tria curtilia, ecclesia de Albertorf integra cum conductu, et medietas ejusdem villae; Landeldingen datus a Beselmo, apud Nunhirchen mansus cum lacu piscatorio datus a Trusingo, apud Volteringen forestus a Bezolino datus; ecclesia tota de Steinsilide cum conductu et omni integritate. Ad curiam hospitii et hominibus suscipiendis pertinet Volfresingen et apud Halbessurt molendinum et mansus unus, et apud Terolnesheim vinea duas carratas vini solum per annum. Ad abbatiam autem ipsam, sicut et alia praedicta, pertinet etiam quarta pars ecclesiae apud Sitterfdorff, et tertia pars telonei apud Sarburg; ecclesia Monheim tota cum conductu et omni integritate, et quarta pars ejusdem villae; medietas villae quae dicitur Meingeringem, et ecclesia cum conductu et tertia pars decimae. Sacerdosque illius ecclesiae omni anno in Natali Domini triginta nummos pro eulogiis persolvit abbatissae. Ecclesia Berthingen tota cum conductu et omni integritate, et medietas villae ejusdem ecclesiae Igolingen cum conductu et villa, ex toto data per manus Mathildis dilectae uxoris fratris nostri Hugonis praedicti, et filii ejus Henrici; moneta apud Hesse cum totius mercati utilitate; quarta pars ecclesiae de Tesselingen cum conductu et omni integritate; ecclesia de Belnoylre tota cum conductu et omni integritate. De hac ecclesia quinque solidi omni anno persolvuntur. Ecclesia Malscheidt tota cum conductu et omnibus ad Christianitatem pertinentibus. De hac etiam quinque solidi omni anno persolvuntur. Ecclesia Elbersmytre tota cum conductu et omni integritate. De hac etiam quinque solidi omni anno persolventur. Ecclesia Bettelingen tota cum conductu et villa ex toto et omni integritate. De hac etiam omni anno duo solidi persolventur. Apud Rodesheim tres partes decimae ecclesiae inferioris, et ipsa ecclesia cum conductu et omnibus ibidem ad Christianitatem pertinentibus. De Dreheim, omni anno, sex carratae vini ad cellarium monialium dantur, et in festo sancti Martini decem solidi ibi persolvuntur, absque aliis beneficiis quae inibi sunt posita. Apud villas Bosseringen, Schalhembach, Olba, Richenhofem, prata, agri, curiae non modicae. De familia autem ecclesiae, ac suae catholicae fidei et honestae religionis, pater noster Hugo, justus in eisdem bonis advocatus et haeres, hanc constituit concordiam ut invicem se in legali matrimonio, secundum suam conditionem, conjungendi, liberam habeant licentiam: ita ut, si ex illa conjunctione numerosa proles procreata fuerit, aequaliter dividatur ecclesiae et haeredi. Si autem non procreatum fuerit inde nisi unum cujusque sexus mancipium, pro speciali sua reverentia habeat ecclesia. Quod et nos confirmamus, atque in perpetuum taliter permanere stabilimus, necnon et omnia ad ipsam ecclesiam pertinentia, stabilia et firma, et nullo modo violanda, hac nostrae praeceptionis pagina corroboramus, et nihil horum, neque imperator, neque rex, neque dux, neque marchio, neque comes, neque vicecomes, neque advocatus, neque aliquis haeres, et neque archiepiscopus, neque episcopus, vel aliqui ecclesiastici ordinis, seu mundanae conditionis, magna parvaque persona infringere, vel minuere aut invadere praesumat; si autem aliquis praesumpserit, liberam habeat licentiam adeundi auctoritatem apostolicam. Violatorem ergo hujus praecepti, Martinus pius, nisi resipuerit, non defendat, Laurentius, laesus in illum, iratus insurgat, sitque omnibus sociis ingratus, atque divinum anathema sustineat; conservatorem vero divina gratia circumveniat, et apostolica benedictio conservet et muniat